CELEX: 62021TN0732
Language: el
Date: 2021-11-16 00:00:00
Title: Υπόθεση T-732/21: Προσφυγή της 16ης Νοεμβρίου 2021 — Asociación de Elaboradores de Cava de Requena κατά Επιτροπής

24.1.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 37/44
            
         
      Προσφυγή της 16ης Νοεμβρίου 2021 — Asociación de Elaboradores de Cava de Requena κατά Επιτροπής
      (Υπόθεση T-732/21)
      (2022/C 37/58)
      Γλώσσα διαδικασίας: η ισπανική
      
         Διάδικοι
      
      
         Προσφεύγουσα: Asociación de Elaboradores de Cava de Requena (Requena, Ισπανία) (εκπρόσωπος: G. Guillem Carrau, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει, βάσει του άρθρου 263 ΣΛΕΕ, τη δημοσίευση της κοινοποίησης σχετικά με την έγκριση τυπικής τροποποίησης προδιαγραφών προϊόντος του οίνου «Cava», PDO-ES-A0735-AM10 (1), η οποία δημοσιεύθηκε σύμφωνα με το άρθρο 17, παράγραφος 5, του κατ’ εξουσιοδότηση κανονισμού (ΕΕ) 2019/33 της Επιτροπής, της 17ης Οκτωβρίου 2018 (2).
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής η προσφεύγουσα προβάλλει δύο λόγους.
      
                  —
               
               
                  Με τον πρώτο λόγο προβάλλει παράβαση ουσιώδους τύπου κατά την εξέταση του φακέλου της τροποποίησης η οποία αποτελεί το αντικείμενο της υπό κρίση προσφυγής, καθόσον, παρότι η καθής γνώριζε ότι κατά της εν λόγω τροποποίησης εκκρεμεί προσφυγή ενώπιον των δικαιοδοτικών οργάνων του Βασιλείου της Ισπανίας, δεν ανέστειλε τη διαδικασία, πράγμα που αντιβαίνει στην ισχύουσα νομολογία σε σχέση με το άρθρο 47 του Χάρτη των Θεμελιωδών Δικαιωμάτων της Ευρωπαϊκής Ένωσης.
               
            
                  —
               
               
                  Με τον δεύτερο λόγο προβάλλει παράβαση του δικαίου σχετικά με την εφαρμογή των Συνθηκών, βάσει των εξής λόγων: καθόσον η επίμαχη τροποποίηση αντιμετωπίστηκε ως τυπική τροποποίηση, ενώ πρόκειται για τροποποίηση από εκείνες που χαρακτηρίζονται ως «ενωσιακές» σύμφωνα με τα οριζόμενα στο άρθρο 14, παράγραφος 1, στοιχεία γ' και δ', και συναφείς διατάξεις (άρθρα 15, 17 και 55, μεταξύ άλλων) του κατ’ εξουσιοδότηση κανονισμού (ΕΕ) 2019/33 της Επιτροπής, της 17ης Οκτωβρίου 2018 και στο άρθρο 6 του κατ’ εξουσιοδότηση κανονισμού (ΕΕ) 2019/34 (3), καθόσον αντιβαίνει στη γενική αρχή της αλήθειας της προαιρετικής επισήμανσης σε σχέση με την απαίτηση να συμπίπτει η μικρότερη γεωγραφική ενότητα με τον δήμο της Requena και στο δικαίωμα του καταναλωτή να μπορεί να προσδιορίζει την προέλευση του προϊόντος (άρθρο 120 του κανονισμού (ΕE) 1308/2013 (4) του Ευρωπαϊκού Κοινοβουλίου και του Συμβουλίου και άρθρο 55, παράγραφοι 1 και 3, του κατ’ εξουσιοδότηση κανονισμού (ΕΕ) 2019/33 της Επιτροπής, της 17ης Οκτωβρίου 2018)··καθόσον προσβάλλει τα κεκτημένα δικαιώματα των οινοποιών της ένωσης που αντιπροσώπευσε επί σχεδόν 40 έτη συνεχούς χρήσης την ονομασία CAVA DE REQUENA και παραβιάζει τη νομοθεσία που προστατεύει τα δικαιώματα αυτά (απόφαση του Tribunal Supremo del Reino de España αριθ. 1893/1989 και διατάξεις περί εκτέλεσης του 1991)· και αντιβαίνει στον κατ’ εξουσιοδότηση κανονισμό (ΕΕ) 2019/33 της Επιτροπής, της 17ης Οκτωβρίου 2018, του οποίου το άρθρο 40, μέσω παραπομπής στο άρθρο 119 του κανονισμού (ΕΕ) 1308/2013 του Ευρωπαϊκού Κοινοβουλίου, καθιστά υποχρεωτική τη μνεία στην ετικέτα της προέλευσης, χωρίς να αρκεί απλή αναφορά του ταχυδρομικού κώδικα, όπως υποστηρίζεται· καθόσον αντιβαίνει στην αρχή της ίσης μεταχείρισης προς τους λοιπούς οινοποιούς του CAVA που όντως ανταποκρίνονται στην προϋπόθεση της μικρότερης γεωγραφικής ενότητας και έχουν τη δυνατότητα μνείας της γεωγραφικής προέλευσης του προϊόντος προς τον καταναλωτή· καθόσον αντιβαίνει στη νομολογία της πρόσβασης στην αγορά που έχει αναπτύξει το Γενικό Δικαστήριο στο πλαίσιο της ελεύθερης κυκλοφορίας των εμπορευμάτων (άρθρα 34 επ. ΣΛΕΕ) και καθιστά δυνατό το σωρευτικό αποτέλεσμα της ζήτησης στην αγορά του CAVA, κατάσταση αντίθετη προς τα οριζόμενα στο άρθρο 101 ΣΛΕΕ.
               
            
         (1)  ΕΕ 2021, C 369, σ. 2.
      
         (2)  Κατ' εξουσιοδότηση κανονισμός (ΕΕ) 2019/33 της Επιτροπής, της 17ης Οκτωβρίου 2018, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τις αιτήσεις προστασίας ονομασιών προέλευσης, γεωγραφικών ενδείξεων και παραδοσιακών ενδείξεων στον αμπελοοινικό τομέα, τη διαδικασία ένστασης, τους περιορισμούς στη χρήση, τις τροποποιήσεις των προδιαγραφών προϊόντος, την ανάκληση της προστασίας, καθώς και την επισήμανση και την παρουσίαση (ΕΕ 2019, L 9, σ. 2).
      
         (3)  Εκτελεστικός κανονισμός (ΕΕ) 2019/34 της Επιτροπής, της 17ης Οκτωβρίου 2018, σχετικά με τον καθορισμό κανόνων για την εφαρμογή του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τις αιτήσεις προστασίας ονομασιών προέλευσης, γεωγραφικών ενδείξεων και παραδοσιακών ενδείξεων στον αμπελοοινικό τομέα, τη διαδικασία ένστασης, τις τροποποιήσεις των προδιαγραφών προϊόντος, το μητρώο προστατευόμενων ονομασιών, την ανάκληση της προστασίας και τη χρήση συμβόλων, και του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά κατάλληλο σύστημα ελέγχων (ΕΕ 2019, L 9, σ. 46).
      
         (4)  Κανονισμός (ΕΕ) 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ 2013, L 347, σ. 671).